b'\n_START_ARTICLE_\nVytauto Did\xc5\xbeiojo universiteto Humanitarini\xc5\xb3 moksl\xc5\xb3 fakulteto Filosofijos katedra\n_START_PARAGRAPH_\nVytauto Did\xc5\xbeiojo universiteto Filosofijos katedra \xe2\x80\x93 viena i\xc5\xa1 VDU Humanitarini\xc5\xb3 moksl\xc5\xb3 fakulteto katedr\xc5\xb3. Vykdo filosofijos tyrimus. Tai viena i\xc5\xa1 dviej\xc5\xb3 tokios srities strukt\xc5\xabr\xc5\xb3 Lietuvoje, kurioje vykdomos trij\xc5\xb3 pakop\xc5\xb3 filosofijos (bakalauro, magistrant\xc5\xabros ir doktorant\xc5\xabros) studijos. \xc4\xaesik\xc5\xabrusi Kauno centre, K. Donelai\xc4\x8dio g. 52, 5-ame auk\xc5\xa1te. Dabartinis katedros ved\xc4\x97jas \xe2\x80\x93 doc. dr. Dalius Jonkus.\n_START_SECTION_\nIstorija\n_START_PARAGRAPH_\nTarpukariu, Kaunui tapus Lietuvos sostine, universitete dirb\xc4\x99 filosofai suformavo pagrindines to meto bei Lietuvos i\xc5\xa1eivijos inteligentij\xc4\x85 maitinusias id\xc4\x97jas. Fakti\xc5\xa1kai tai buvo istorin\xc4\x97s, religin\xc4\x97s, tautin\xc4\x97s ir politin\xc4\x97s savimon\xc4\x97s formavimo vieta, kurioje buvo ie\xc5\xa1koma balanso tarp Vakar\xc5\xb3 m\xc4\x85stymo kult\xc5\xabros ir slavistini\xc5\xb3, Ryt\xc5\xb3 Europos filosofij\xc5\xb3 \xc4\xaftak\xc5\xb3._NEWLINE_Garsioji viena \xc4\xaf kit\xc4\x85 nukreipt\xc5\xb3 intelektualini\xc5\xb3 impuls\xc5\xb3 grandin\xc4\x97 \xe2\x80\x93 Stasys \xc5\xa0alkauskis, Antanas Maceina ir Juozas Girnius, kurdami pagrindinius politin\xc4\x97s filosofijos principus, \xc5\xbemogaus savimon\xc4\x99 k\xc5\xabr\xc4\x97 m\xc4\x85stydami apie ugning\xc4\x85 Promet\xc4\x97jo pa\xc5\xa1aukim\xc4\x85, \xc5\xa0v. Tomo teologij\xc4\x85, jungdami egzistencinius \xc5\xbemogaus b\xc5\xabties klausimus su istoriniu jo i\xc5\xa1siskleidimu, spr\xc4\x99sdami susvetim\xc4\x97jimo problemas. Laisv\xc4\x97s klausimas buvo sprend\xc5\xbeiamas a\xc5\xa1triai balansuojant tarp autoritarini\xc5\xb3 (A. Maceina) ir liberalistini\xc5\xb3 (S. \xc5\xa0alkauskis) princip\xc5\xb3._NEWLINE_Kit\xc4\x85 svarb\xc5\xb3 impuls\xc4\x85 filosofijai teik\xc4\x97 po ilg\xc5\xb3 kelioni\xc5\xb3 po Rusijos ir_NEWLINE_Europos universitetus \xc4\x8dia apsigyven\xc4\x99 kult\xc5\xabros filosofai: neokanti\xc5\xa1kosios tradicijos t\xc4\x99s\xc4\x97jas suomi\xc5\xb3 kilm\xc4\x97s Vosylius Sezemanas ir unikalios slavistin\xc4\x97s teosofijos k\xc5\xabr\xc4\x97jas rusas Levas Karsavinas. Deja, okupavus Lietuv\xc4\x85, Vytauto Did\xc5\xbeiojo universitete augusi filosofijos tradicija buvo i\xc5\xa1bla\xc5\xa1kyta: dalis filosof\xc5\xb3 emigravo (A. Maceina), dalis gyvenim\xc4\x85 baig\xc4\x97 Sibire (L. Karsavinas), dalis darb\xc4\x85 t\xc4\x99s\xc4\x97 Vilniaus universitete (V. Sezemanas)._NEWLINE_1989 m., Kaune atk\xc5\xabrus Vytauto Did\xc5\xbeiojo universitet\xc4\x85, kartu buvo atkurta ir Filosofijos katedra. Pirmuoju jos ved\xc4\x97ju tapo Tomas Sodeika._NEWLINE_Nuo 2006 m. katedrai vadovauja Dalius Jonkus.\n_START_SECTION_\nTyrimai\n_START_PARAGRAPH_\nFilosofijos katedros mokslinis personalas specializuojasi_NEWLINE_fenomenologin\xc4\x97s tradicijos, kalbos filosofijos, religijos filosofijos_NEWLINE_bei mistin\xc4\x97s tradicijos tyrimuose, ta\xc4\x8diau neapsiriboja tik \xc5\xa1iomis_NEWLINE_sritimis. Taip pat yra domimasi Lietuvos filosofijos tradicija_NEWLINE_(ypatingai tarpukario Lietuvos filosofija Vytauto Did\xc5\xbeiojo_NEWLINE_universitete), \xc5\xa1iuolaikine socialine filosofija, Ryt\xc5\xb3 filosofijos istorija bei tradicija.\n_START_SECTION_\nTarptautinis bendradarbiavimas\n_START_PARAGRAPH_\nTarptautini\xc5\xb3 santyki\xc5\xb3 pl\xc4\x97tra yra viena prioritetini\xc5\xb3 Filosofijos katedros veiklos kryp\xc4\x8di\xc5\xb3. Katedra aktyviai bendradarbiauja su \xc5\xa0iaur\xc4\x97s \xc5\xa1ali\xc5\xb3 fenomenolog\xc5\xb3 draugija (2008 m. Kaune \xc4\xafvyko \xc5\xa1ios draugijos kasmetin\xc4\x97 konferencija)._NEWLINE_Filosofijos katedra yra pasira\xc5\xa1iusi ERASMUS main\xc5\xb3 sutart\xc4\xaf su Valjadolido (Universidad de Valladolid, Ispanija), Lodz\xc4\x97s (Uniwersytet \xc5\x81\xc3\xb3dzki, Lenkija), Kataliki\xc5\xa1kuoju Liuveno (Katholieke Universiteit Leuven, Belgija) universitetais._NEWLINE_Filosofijos katedra aktyviai dalyvauja Baltijos doktorant\xc5\xabros mokyklos (Baltic Graduate School) veikloje. Katedros docentas dr. Gediminas Karoblis yra \xc5\xa1ios mokyklos filosofijos programos vadovas.'